ANC: ‘Dis hoekom ons teen die mosie sal stem’Jackson Mthembu. Foto: polity.org Die ANC-koukus het Vrydag gesê dit is vir die party belangrik om te verduidelik hoekom ANC-LP’s volgende week teen ŉ mosie van wantroue teen pres. Jacob Zuma sal stem. Jackson Mthembu, hoofsweep van die ANC, het tydens ŉ mediakonferensie gesê om vir die mosie van wantroue teen Zuma te stem sal gelykstaande daaraan wees “om ŉ kernbom op die land te gooi”. “Die verwydering van die president sal rampspoedige gevolge inhou wat net ŉ negatiewe impak op die mense van Suid-Afrika kan hê,” het Mthembu gesê. Hy het volgehou dat die ANC nie blind is vir die besware en bekommernisse van die publiek of die drieparty-alliansie oor die stand van sake in die regering nie. “Die kabinetskommeling, die land se kredietafgradering na rommelstatus, die gelekte e-posse oor die berugte Gupta-familie se invloed op regeringsake en staatskaping is alles ernstige en regmatige bekommernisse,” het hy gesê. Hy het gesê die ANC deel in die “ongemak en woede” oor hierdie onthullings. “Bekommerde Suid-Afrikaners moet weet hulle het ŉ vriend in die ANC-koukus, nie ŉ vyand nie,” het hy gesê. Hy het verwys na verskeie gevalle waar die ANC volgens hom ingegryp het om krisisse af te weer, onder meer by die probleme by die SAUK, die omstredenheid rakende die voormalige hoof van Eskom, Brian Molefe, en die verwydering en vervanging van die voormalige minister van finansies, Nhlanhla Nene. “Ons opper hierdie sake om te wys dat die ANC wel gereageer het op hierdie kwessies.” Mthembu het gesê die probleme wat die land nou in die gesig staar, moet dringend aandag geniet, maar daar moenie toegelaat word “dat huidige irritasies ons blind maak om op te tree op ŉ manier wat alles wat ons oor die afgelope 23 jaar opgebou het, verwoes nie”. Pres. Jacob Zuma. Foto: GCIS “[Om ten gunste van die mosie van wantroue te stem] sal daartoe lei dat die hele kabinet moet bedank, wat sal lei tot ŉ ineenstorting van die regering wat diep en langdurige gevolge sal hê. Dit sal ons land in algehele politieke onstabiliteit en ekonomiese onsekerheid dompel. Dit sal die armes negatief beïnvloed en die werkersklas die meeste raak aangesien hulle van die regering afhanklik is vir hul lewensbestaan. Eerder as wat ons ons probleme gaan oplos, sal ons meer skade aan ons land doen.” Mthembu het gesê indien die mosie slaag, sal dit ook ŉ presedent stel dat opposisiepartye die parlement, provinsiale wetgewers en munisipale rade kan gebruik om ŉ demokraties verkose regering buite die algemene verkiesing te verwyder. Mthembu het ook gesê dit is skynheilig dat opposisiepartye van ANC-LP’s verwag om hul partymandaat te verontagsaam deur vir die mosie te stem wanneer hulle dit ook nie in hul eie partye toelaat nie. “Die DA het ses raadslede in Stad Kaapstad geskors omdat hulle die party-mandaat verontagsaam het oor vir wie om te stem tydens ŉ subraad-vergadering in November verlede jaar. Die EFF het dissiplinêre stappe ingestel teen raadslede wat die party-mandaat verontagsaam het deur te stem vir die toelating van die begroting in Mogale City, terwyl die DA sy raadslede dwing om leuenverklikkertoetse te ondergaan om vas te stel watter raadslid gestem het vir die verwydering van die DA-burgemeester in dieselfde munisipaliteit,” het hy gesê. “Die bewerings dat daar ANC-lede is wat ten gunste van hierdie mosie van wantroue sal stem, is blote wensdenkery van die opposisie,” het Mthembu bygevoeg. “Ons moenie maklike en kortsigtige oplossings vir moeilike politieke probleme soek nie. Hierdie mosie is ŉ politieke truuk deur ons politieke vyand met die uitsluitlike doel om hul eie politieke gewin te bevorder ten koste van die land. As aktiviste sal ons nie deel wees van aksies wat ons land tot op die rand van ineenstorting sal bring nie.”